T. Rosová, poslankyňa: (2009-06-24):
No ale nedá mi, aby som aj napriek tomu, že sa obávam toho množstva pozmeňujúcich návrhov, nepridala aj moje, ktorými sa  nesnažím  riešiť nejaké meritum tohto zákona, pretože na to sú povolaní inde, ale ktorými sa snažím vylepšiť aspoň niektoré nedostatky. Takže  navrhujem, aby  v § 12 písm. f) znelo „školský tréner“ a § 18, aby znel: § 18 školský tréner. „Školský tréner sa pri výkone pedagogickej činnosti podieľa na uskutočňovaní športovej prípravy ako súčasti školského vzdelávacieho programu školy.“ Odôvodnenie týchto dvoch paragrafov. Pôvodný návrh zákona obmedzuje pôsobnosť kategórie tréner iba pre športové školy a športové triedy, ale školský vzdelávací program ktorejkoľvek školy môže vyžadovať pôsobnosť trénera aj v takých školách alebo triedach, ktoré nie sú zamerané na športovo talentovanú mládež. Ďalší návrh. Navrhujem, aby § 20 znel: § 20 psychológ a školský psychológ. Odsek 2. „Školský psychológ vykonáva odborné činnosti v rámci školsko-psychologickej diagnostiky individuálneho, skupinového alebo hromadného psychologického poradenstva, psychoterapie, prevencie a intervencie k deťom a žiakom s osobitným zreteľom na proces výchovy a vzdelávania.“ Odôvodnenie. Pôvodné znenie návrhu zákona neumožňuje školským psychológom vykonávať diagnostiku v rozsahu ich pôsobnosti, čím by sa de facto znemožnili ďalšie činnosti, ktoré, naopak, podľa návrhu zákona majú v kompetencii, to znamená poradenstvo, psychoterapia, intervencia. Kolegyne, kolegovia, ak psychológ nemôže vykonávať diagnostiku, ako od neho máme chcieť, aby vykonával terapiu a vykonával intervenciu? Pričom teda  ide o školských psychológov, ktorým toto nie je umožnené. Ďalší návrh. Pozmeňujúci návrh sa týka § 38. § 38 znie: Funkčné vzdelávanie odsek 2. „Funkčné vzdelávanie poskytuje písmeno d) iná právnická osoba, ktorá má v predmete  činnosti vzdelávanie  orientované na manažérske spôsobilosti.“ Odôvodnenie. Obmedzenie poskytovateľov funkčného vzdelávania iba na organizácie  uvedené v návrhu zákona je v rozpore s cieľmi zákona. Takže toľko pozmeňujúce návrhy, ktoré riešia na jednej strane to, aby sme umožnili, aby pozícia trénera bola nielen v špeciálnych školách orientovaných na talentovanú mládež, ale aj v iných školách, veď na to sme prijímali školský zákon, o ktorom sme hovorili, že chceme nechať slobodu pre školy. A na druhej strane je návrh, ktorý umožňuje aj školským psychológom diagnostikovať. Viem, že sú obavy, že pri školských psychológoch potom by sme mali diagnostikovaných priveľa detí s rôznymi  symptómami. Ale to je už vec výkonu tej práce, či tá diagnostika je, alebo nie je správna. Každopádne bez diagnostiky sa podľa mojej mienky terapia vykonávať  nedá. A na treťom mieste teda navrhujem, aby funkčné vzdelávanie  mohli poskytovať aj iné organizácie, nielen štátne organizácie. Chcem sa ešte vyjadriť k tomu, čo povedal vo svoje faktickej pripomienke pán poslanec Rydlo. Ja veľmi, veľmi vrelo súhlasím s tým, aby bolo povinné pre učiteľov, možno nie na celý rok, ale niekoľkokrát počas ich profesiovej dráhy vycestovať do zahraničia, získavať skúsenosti z iných škôl, pretože to považujem za cennejšie než mnohé hodiny a mesiace odsedené na školeniach. Tiež to považujem  zhodne s vami  za prevenciu voči syndrómu vyhasínania a chcem  len upozorniť, že  v našom programe, ktorý sme predstavili v septembri minulého roku, sme na to mysleli a navrhujeme to. Ďakujem vám pekne.